Gandia reforça la seua projecció internacional en la ITB Berlin 2025
06 març 2025

## Gandia reforça la seua projecció internacional en la ITB Berlin 202506 març 2025Última actualització: 06 març 2025

![](../gestion/img/ea56100f0797368763c03a1d9bf871c14581ff45e546d80f773ecd2077101b18.jpeg)  
  

Una delegació del Departament de Turisme de Gandia, encapçalada per la regidora de l’àrea, **Balbina Sendra**, ha participat en la prestigiosa fira internacional de turisme **ITB Berlin 2025**, celebrada entre el 4 i el 6 de març a la capital alemanya. La presència de Gandia en aquest esdeveniment ha permés potenciar la promoció de la destinació i establir contactes importants amb agents clau del sector turístic internacional.

  
Durant la fira, s’han mantingut reunions estratègiques amb operadors turístics i agències de viatges de renom, com Tui Travel, EasyJet Holidays, Expedia i Iristour Vacances, així com amb la Xarxa Espanyola de Destinacions per la Diversitat (REDD). Aquestes trobades han servit per a explorar noves oportunitats de col·laboració i continuar consolidant Gandia com una destinació turística de referència.

Gandia va captar l’atenció dels assistents amb la presentació de la destinació a l’espai ITB LGTB, on es va posar en valor l’oferta turística inclusiva de la ciutat. A més, la nostra ciutat va participar en la "_Nit d’Espanya_", un esdeveniment exclusiu que va reunir els principals actors del sector turístic internacional en un ambient propici per al networking i la promoció de les destinacions espanyoles.

Els productes turístics de Gandia s’han visibilitzat a través de fullets informatius en quatre mostradors estratègics: el de Turespaña dedicat al turisme LGTB, el de València Turisme, el de la Comunitat Valenciana i el de la REDD. Aquesta àmplia cobertura ha permés mostrar la diversitat i riquesa de l’oferta turística de Gandia a un públic internacional molt especialitzat.

La regidora Balbina Sendra ha valorat molt positivament la presència de Gandia en la ITB Berlin 2025. _“Tornem de Berlín amb els objectius complits. Hem pogut posicionar Gandia com una destinació oberta, diversa, amb una oferta turística de qualitat i amb productes consolidats_”. La regidora ha incidit que el fet d’estar presents en tres espais ha permés augmentar l’impacte promocional amb la campanya "TU VIDA NECESITA MÁS LUZ” que, per a aquesta ocasió, ha sigut adaptada a l’alemany, aconseguint més de 10.000 impactes.

A més, Gandia ha aconseguit augmentar un 30% l’ocupació de turistes estrangers en els mesos de temporada baixa, amb especial incidència en els principals mercats turístics: França, Alemanya i Regne Unit.

La participació en la ITB Berlin 2025 s’emmarca en l’estratègia d’internacionalització de la destinació Gandia, que continua apostant per la promoció en els principals fòrums turístics europeus per a atraure visitants de tot el món i dinamitzar el sector turístic local. Una estratègia que ha aconseguit augmentar un 30% l’ocupació de turistes estrangers en els mesos de temporada baixa, amb especial incidència en mercats turístics com França, Alemanya i Regne Unit.

[Twittear](https://twitter.com/share)